የሳምንቱ እግር ኳስ ወሬዎች
 ባሳለፍነው ሳምንት በኢትዮጵያ እግር ኳስ ዙሪያ የሚያጠነጥኑ በርካታ መረጃዎች ወጥተዋል። በተለይ በኢትዮጵያ ፕሪሚየር ሊግ የውድድር ዓመት ፋሲል ከተማን በመያዝ ስኬታማ ጊዜያትን ያሳለፈው አሰልጣኝ ውበቱ አባተ በይፋ ሰበታ ከነማን ለማሰልጠን የመስማማቱ ዜና ጆሮ ገብ ሆኖ በርካታ የስፖርት ቤተሰብን ሲያነጋግር መቆየቱ ይታወሳል። ዛሬ የአሰልጣኝ የዝውውር ዘገባን ጨምሮ ትኩረት የሳቡ የስፖርት ዘገባዎችን የምናስነብብ ሲሆን ዘገባዎቹን ለማዘጋጀት የተለያዩ ዋቢዎችንና በዋናነት የሶከር ኢትዮጵያ ድረ ገፅ ተጠቅመናል። ባህር ዳር ከተማ በኢትዮጵያ እግር ኳስ የዝውውር መስኮት ላይ በንቃት እየተሳተፈ የሚገኘው ባህር ዳር ከተማ ሰለሞን ወዴሳን ስድስተኛ ፈራሚ ማድረጉ ተሰምቷል። ከሀዋሳ ከተማ ወጣት ቡድን ከተገኘ በኋላ በወጣት የኢትዮጵያ ብሔራዊ ቡድን በአሰልጣኝ ዮሐንስ ሳህሌ ጊዜ ተጠርቶ መጫወት የቻለው እና በተጠናቀቀው የውድድር ዘመን በመድን የአማካይ ተከላካይ ሥፍራ ጥሩ ግልጋሎት ሲሰጥ የነበረው ሰለሞን ወዴሳ የጣና ሞገዶቹን በሁለት ዓመት ውል ተቀላቅሏል። ከተከላካይ አማካይነት በተጨማሪ በተከላካይ ስፍራ የሚጫወተው ይህ ተጫዋች ከሃያ ቀናት በፊት በወላይታ ድቻ ለመጫወት የተስማማ ቢሆንም ዝውውሩን ሳያጠናቅቅ በመቅረት ወደ ባህር ዳር ማምራቱ ታውቋል። አሰልጣኝ ውበቱ አባተ ሰበታ ከተማ ውበቱ አባተን አዲሱ አሰልጣኝ አድርጎ መሾሙን አስታውቋል። የውድድር ዓመቱን በፋሲል ከነማ ያሳለፉትና ከቡድኑ ጋርም የኢትዮጵያ ዋንጫን ያነሱት አሰልጣኝ ውበቱ ከፋሲል ጋር ከተለያዩ በኋላ ከበርካታ ክለቦች ጋር ስማቸው ሲያያዝ ቢቆይም ወደ ሰበታ ለማምራት መስማማታቸው የሚታወስ ነው። በዚህም መሠረት ነሐሴ 25 በተሰጠ ጋዜጣዊ መግለጫ የሰበታ ከተማ አሰልጣኝ ሆነው መሾማቸው በይፋ ተነግሯል። ዓለምገና በሚገኘው ዓለም ሆቴል ከጠዋቱ 3:00 የቡድኑ አመራሮች በተገኙበት በተሰጠው ጋዜጣዊ መግለጫ ላይ ከሰበታ ከተማ ጋር ስለሚኖራቸው ቆይታ እና ስምምነት ዝርዝር እንዲሁም ቀጣይ እቅድ ዙሪያ ማብራሪያ ተሰጥቷል። የሴካፋ ከ15 ዓመት በታች
ላለፉት ሳምንታት በኤርትራ አዘጋጅነት ሲካሄድ የቆየው የሴካፋ ከ15 ዓመት በታች ውድድር ሲጠናቀቅ ዩጋንዳ የዋንጫ አሸናፊ ሆናለች። ሩዋንዳ ደግሞ ሦስተኛ ደረጃ ይዛለች። ከትናንት በስቲያ 7 ሰዓት 30 የተካሄደው የብሩንዲ እና ሩዋንዳ የደረጃ ጨዋታ ሲሆን መደበኛው የጨዋታ ክፍለ ጊዜ አንድ ለአንድ ተጠናቆ ወደ መለያ ምት በማምራት ሩዋንዳ 4ለ2 በማሸነፍ ሦስተኛ ደረጃ ይዛ ማጠናቀቅ ችላለች። ቀጥሎ የተካሄደውና 10 ሰዓት የተጀመረው የፍፃሜው ጨዋታ በዩጋንዳ እና ኬንያ መካከል ተከናውኖ ዩጋንዳ ከፍፁም ብልጫ ጋር 4ለ0 በማሸነፍ ለመጀመሪያ ጊዜ የተዘጋጀው ዋንጫ ተሸላሚ ሆናለች። የዩጋንዳ ጎሎች የተቆጠሩት በኦግዋ ዴቪስ፣ ትራቪስ ሙታይባ እና ኬዩኔ አባስ ነው። የኤርትራው ተመስገን ተስፋይ ግምት አግኝቶ ከነበረው የዩጋንዳው ትራቪስ ሙታይባ በመብለጥ የውድድሩ ኮከብ ተጫዋች ሆኖ ተሸልሟል። የኢትዮጵያ እግርኳስ ፌዴሬሽን
በፕሪሚየር ሊጉ ለሚጫወት ማንኛውም ተጫዋች ከነሐሴ 3 ቀን 2011 ዓ.ም ጀምሮ የደመወዙ ጣሪያ ታክስን ጨምሮ ብር ሃምሳ ሺ ብር እንዲሆን 15 የፕሪሚየር ሊግ ክለቦች ቢሾፍቱ ላይ መወሰናቸው ይታወቃል። ፌዴሬሽኑ ውሳኔውን እንዲያስፈጽም ክለቦች በወሰኑት መሠረት ፌዴሬሽኑ በቁጥር 2/ኢ.እ.ፌ አ-4/1069 ነሐሴ 08/12/2011
ዓ.ም በጻፈው የሰርኩላር ደብዳቤ ክለቦች በዚህ ውሳኔ መሠረት የተጫዋቾችን ውል እንዲፈጽሙ መግለጹ ይታወቃል። ሆኖም ግን የተወሰነውን ውሳኔ በአግባቡ ከመፈፀም ይልቅ የተወሰኑ ክለቦች በተጠቀሰው የገንዘብ መጠን ውል እየተዋዋሉ እና እያፀደቁ በተቃራኒው ግብር የማይከፈልበት ገንዘብ በሕገ ወጥ መንገድ ለተጫዋቾች ክፍያ እየፈጸሙ እንደሆነ ከተለያዩ ጠቋሚ የመረጃ ምንጮች ጥቆማዎች ደርሰውናል። በመሆኑም ፌዴሬሽኑ ይህንን
ሕገ ወጥ ድርጊት
ከተጫዋቾች ጋር በመመሳጠር
በታክስ ስወራና ሕገ
ወጥ በሆነ ተግባር
ላይ የተሰማራችሁ ካላችሁ
ከድርጊታችሁ እንድትቆጠቡ እያሳሰብን፤
መንግሥት በራሱ የሚወስደው
እርምጃ እንደተጠበቀ ሆኖ
ፌዴሬሽኑም በዚህ ሕገ
ወጥ ተግባር ላይ
ተሰማርቶ በተገኘ ክለብ፤
የክለብ አመራርና ተጫዋቾች
ላይ ከስፖርቱ ዓለም
እስከማገድ የሚደርስ እርምጃ
የሚወስድ መሆኑን ለክለቦች
በላከው ደብዳቤ አሳውቋል።
(መረጃው የኢትዮጵያ እግርኳስ
ፌዴሬሽን ነው )አዲስ ዘመን ነሐሴ 26/ 2011 